Иджы зэрытегъэкIуакъым
Тыркум зыщызыгъэхьэзыр «Спартак-Налшыкым» бэрэжьей кIуам зи чэзу зэныбжьэгъугъэ зэIущIэр Антальем щригъэкIуэкIащ.
Иджы налшыкдэсхэм хьэрхуэрэгъу къахуэхъуат Украинэм и чемпионатым ехъулIэныгъэхэр иIэу щыджэгу Полтавэ и «Ворскла»-р. ЗэIущIэм шэджагъуэм щIидзащ, иужькIэ а махуэ дыдэм и пщыхьэщхьэм «Спартак-Налшыкыр» Къэзахъстаным и «Астана»-м зэрыхуэзэн хуейм къыхэкIыу.
Къэбэрдей-Балъкъэрым и футболистхэр хуэфэщэну украинхэм япэщIэтащ. Абыхэм я дэтхэнэ ебгъэрыкIуэныгъэми ди щIалэхэм хуэфэщэн жэуап иратыжырт. Апхуэдэу щыт пэтми, лъэныкъуитIри нэхъыбэу зэлIэлIар я гъуэр зэрагъэбыдэнырщ. ИкIи абыхэм ар къайхъулIащ — «Спартак-Налшыкми» «Ворскла»-ми бжыгъэр къахузэIухакъым икIи джэгур 0:0-у иухащ.
Налшыкдэсхэм яхэту мы зэIущIэм зыкъыщагъэлъэгъуащ Коченковым (Аршиевым ихъуэжащ), Багаевым, Овсиенкэ, Тимошиным, Засеевым, Буйтрагэ (Гъурфым), Аверьяновым, Галиным, Зиновичым (Чеботару), Руа, Касьян сымэ. Зэрынэрылъагъущи, ди тренерхэр нэхъыбэу зыкIэлъыплъар зыхагъэхьэну кърагъэблэгъахэрщ. Абыхэм ящыщу Аршиев Сослъэнбэч Владикавказ и «Алания»-м и щIалэгъуалэ гупым и гъуащхьэтетщ, гъуащхьэхъумэхэу Галин Дмитрийрэ Тимошин Никитэрэ Братск и «Сибиряк»-мрэ Курск и «Авангард»-мрэ щыщщ, гъуащхьэхъумэныкъуэхэу Аверьянов Алексейрэ Зинович Дмитрийрэ Санкт-Петербург и «Петротрест»-мрэ Мэзкуу и «Локомотив-2»-мрэ къикIащ. Нэгъабэ и дыгъэгъазэ мазэм щыщIэдзауэ абыхэм ди командэм хэту загъасэ.
Пщыхьэщхьэм екIуэкIын хуея зэныбжьэгъугъэ зэIущIэр щыIакъым, ар ягъэIэпхъуэну «Астана»-м и унафэщIхэр зэрылъэIуам къыхэкIыу. Нэхъапэм зэраубзыхуамкIэ, иджы «Спартак-Налшыкыр» мазаем и 1-м Луганск и «Заря»-м дэджэгуащ.
Хьэтау Ислъам.
